Hraško, Igor, poslanec NR SR (2013-06-17):
Ďakujem pekne, pani predsedajúca. Na úvod by som hádam objasnil, pretože niektorí poslanci asi nepochopili skutočne, že načo je zvolaná dnešná mimoriadna schôdza Národnej rady Slovenskej republiky. Dnešná mimoriadna schôdza Národnej rady Slovenskej republiky je zvolaná ku kauze „Podozrenie z nezákonného nakladania s finančnými prostriedkami, hnuteľným a nehnuteľným majetkom Vojenskej spravodajskej služby zo strany bývalého vedenia“. Musím opäť zdôrazniť to, že my nezávislí poslanci, ktorí nie sme závislí od názoru svojho predsedu a svojho vodcu, máme výhodu, že sa takýmito názormi riadiť nemusíme, a máme výhodu aj to, že sme neboli s nikým vo vláde a ani v opozícii a ani v koalícii, ale teraz sa nachádzame na mieste, na ktorom sa nachádzame. Z tohto titulu môžem hodnotiť zo svojho pohľadu, z pohľadu poslanca, ktorý je aj členom osobitného kontrolného výboru na kontrolu Vojenského spravodajstva, činnosť tohto výboru a, samozrejme, aj činnosti bývalých ministrov. Keď sa otvorila kauza tunelovania Vojenskej spravodajskej služby u nás na kontrolnom výbore, tak dostali sme informácie, že to tunelovanie malo nastať v rokoch 2006 až 2010. No a potom, samozrejme, sa podsúvali rôzne interpretácie, dezinterpretácie a, samozrejme, obhajovali sa rôzne stavy v rôznych obdobiach. Ale v podstate ja mám z toho pocit, že všetko to začalo práve tým, že sa poukázalo na pochybenia prvej vlády Roberta Fica v rokoch 2006 až 2010 a potom už to vlastne nabralo isté obrátky a istý spád a tieto pochybenia a táto prvá kauza v rámci Vojenského spravodajstva sa potrebovala nejakým spôsobom zamiesť pod koberec a nejakým spôsobom ututlať. V každom prípade sa to nejak nepodarilo a kauza sa rozvíjala do ďalšej podoby. A opäť nadobudol som taký dojem, že keďže pán Galko nemal tú možnosť došetrenia tejto kauzy za svojich 15 mesiacov, mimochodom, teraz je zhruba tiež 15 mesiacov od nastúpenia novej vlády a tiež sa v podstate nič nevyriešilo, a pritom sú tam dve zložky, ktoré by možno stáli za pozornosť aj orgánom činných v trestnom konaní, zatiaľ boli len vyšetrené vnútorne. Výsledok, samozrejme, nevieme, resp. bol nám interpretovaný ako negatívny, čo je tiež zaujímavé. Pretože podozrenia, ak sa vyskytnú, nevyskytnú sa len tak ako prázdna bublina, ale na základe niečoho. Vždy je niečo pravdy na určitých výrokoch. To znamená, že ak pán Galko pochybil a bol tu napádaný zo strany pána ministra, tak za 15 mesiacov už to mohli vyšetriť a mohol sedieť v base. To, čo mu vyčítal pán minister, pánovi Galkovi, vlastne to isté robí aj on. Čiže tá istá 15-mesačná nečinnosť bola aj vtedy, aj tuná. Takže tu si plus-mínus sú vykompenzovaní, takže s týmto sa ďalej nebudeme zaoberať. Ale stále vyvstáva otázka relevantnosti podozrení, ktoré sme na výbore, žiaľ, nedostali ani potvrdené, ani vyvrátené. Bolo tuná už spomenutých pár ľudí, ktorí prišli vypovedať, ktorí sa prišli ukázať, ktorí prišli porozprávať. Bola ukázaná súčinnosť pána ministra s riaditeľmi bývalými, teda jednej aj druhej zložky, vojenských tajných služieb, ale postavenie väčšiny vo výbore ma utvrdzuje v tom, že na tej kauze bude určite pravdy. Pretože vládni poslanci, tak ako ich je tam osem, do nohy, do jedného boli vždy prítomní na každom výbore a, samozrejme, pre mňa sa správali nejakým čudným spôsobom. Ak sme kontrolný výbor na kontrolu činnosti Vojenského spravodajstva, tak mňa zaujíma činnosť a nezaujíma ma obsah. Mňa zaujíma procedurálna stránka činnosti a tú máme kontrolovať. Žiaľ, ani ku tomuto sme sa nejakým spôsobom nedostali, pretože stále poslanci podávali zamietavé stanovisko ku tomu, aby sme prešetrovali postupy, čiže nie obsah prejednávaných káuz, ale postup. No a toto sa mi tiež zdalo podozrivé. No a koniec koncov zrazu prišla jedna tlačovka vládnych poslancov s fiktívnymi postavičkami a s fiktívnymi rečami a to ma zase utvrdilo v tom, že asi na tom niečo predsa len bude. Pretože ak by skutočne pán minister riešil túto vec a riešil to v prospech občanov Slovenska a v prospech Vojenskej spravodajskej služby ako služby, ktorá má slúžiť na obranu nášho štátu, a teda občanov Slovenskej republiky, tak potom nechápem kroky poslancov vládnej strany, ktorí sa takýmto krokom snažili zabrániť a resp. ešte takým zvláštnym spôsobom pošpiniť v podstate jedného z poslancov výboru. Samozrejme, že sa jednalo o poslanca, ktorý bol predtým ministrom a za ktorého sa pravdepodobne rozbehlo isté vyšetrovanie, ktoré, žiaľ, už nemal možnosť dotiahnuť do zdarného konca. Preto je skutočne zarážajúce, že pán minister teda vystúpil a vystúpil len v osočovaní a nevystúpil konkrétne ku kauze a ku podozreniam z tunelovania. Jedná sa tuná o podozrenie z nezákonného nakladania s finančnými prostriedkami, ale aj hmotných a nehmotným majetkom. To znamená, že sa jednalo o nejaké budovy, o nejaké stavby, možno o nejaké motorové vozidlá a podobne. Tu by som sa teraz rád pristavil pri niektorých výrokoch pánov poslancov, ktorí sa už vyjadrili v rámci faktických poznámok v rámci rokovania tejto schôdze. Pán Martvoň tuná spomínal konflikt záujmov bývalých členov Vojenského spravodajstva za vlády pani Radičovej. No, je to takisto trošku v rozpore, pretože súčasné vedenie, na ktoré je padnuté podozrenie, je takisto v konflikte záujmov, ale ešte je súčasne činné a má sa samo vyšetrovať. To je ešte konfliktnejší záujem ako, by som povedal, tých, ktorí už tam nie sú a podávajú nejaké svedectvá. Ďalej pán minister spomínal, že po jeho nástupe sa hneď, alebo teda po zverejnení kauzy sa hneď začalo konať. Prečo potom poslanci vládnej strany zabránili informovaniu poslancov o vyšetrovaní, o postupe vyšetrovania orgánmi činnými v trestnom konaní? Konkrétne túto požiadavku som dával ja, že by som rád mal informácie o postupe vyšetrovania. Ani toto nebolo odsúhlasené, takže je to pre mňa záhadou, keď pán minister konal, konal v záujme dobra, ale vládni poslanci to neodobrili. Takže to je pre mňa záhadou. Ďalej bolo spomínané, že pán Galko chcel okradnúť daňových poplatníkov na poistkách. Ja by som možno len vládnej strane pripomenul podobný problém v Národnej diaľničnej spoločnosti. Takže v tomto ste si kvit a už by som to tu nerád počul z jednej alebo z druhej strany, pretože každý máte na krku svoje maslo alebo možno aj niečo dobré. Koľko podobných spojení má v súčasnosti vládna strana, to by som tiež dal tuná ako poznámku, pretože stačí sa, bolo to opäť na poznámku toho, že pán Galko tam mal rôzne prepojenia s rôznymi ľuďmi na rôzne orgány atď. No ja by som sa len spýtal na dodatok zmluvy s Váhostavom na predražené zasypanie jám a vieme, kto je s kým akým spôsobom prepojený. Takže opäť pre a proti z jednej, druhej strany. Nákup zbytočného softvéru, ktorý tuná bol takisto spomínaný, a majetku za vlády pána Galka. Nuž ja by som sa len opýtal na nákupy pána ministra školstva, pofidérne, ktoré tuná už tiež boli medializované, a bolo ich dosť, nielen jeden. Takže opäť pseudoargument zo strany vládnych poslancov. Tuná som si napísal jeden výrok, poznačil som si to, ale bolo to už spomínané, myslím, že pán Sulík to povedal už predo mnou, že najlepšia obrana je útok. Áno, takto mi to zrazu vyznelo z úst pána ministra, takže ak sa nevieme brániť relevantnými údajmi, tak ideme zaútočiť a možno sa to prekričí a pozabudne sa na pôvodný problém. Vrátim sa ešte opäť k pánovi Martvoňovi, pretože v druhej faktickej poznámke sa vyjadril k porušeniu zákona mlčanlivosti výboru. Ja viem presne, čo sme prejednávali vo výbore, viem, čo som čítal, a viem, čo si môžem a čo si nemôžem dovoliť vypustiť vonku. Pokiaľ sa jedná o technickú stránku jednania výboru a o veci, ktoré neboli predmetom utajovaných skutočností, tak si myslím, že tlačovú besedu môže zvolať ktokoľvek na tému procesov, nie však obsahu. Takže v tomto si myslím, že nikto nepochybil. Pán Jarjabek spomínal, že toto je kauza bývalej vlády. No, za bývalej vlády sa práve začali vyplavovať na povrch pochybenia z tunelovania Vojenského spravodajstva, ale z roku 2006 až 2010. Tak teraz by ma zaujímalo, pán Jarjabek, že ktorej bývalej vlády. No ja viem presne, že ktorej, pretože 2006 až 2010 tuná vládol pán Robert Fico ešte s ďalšími spolustraníkmi, našťastie, zo strán, ktoré tu už nemáme. Takže opäť sa tu poukazuje na niečo, čo je v rozpore s tým, aké sú skutočnosti. Už som poukázal na tendenčne zostrihané video na pána Galka, ktoré predviedla vládna strana prostredníctvom poslancov, ktorí sú vo výbore pre kontrolu Vojenského spravodajstva, čo opäť, ja to len pripomeniem, lebo už som to spomínal, vovádza pochybnosti v to, či skutočne tá kauza má byť prešetrená a pán minister skutočne koná tak, ako má konať, alebo sa tuná snaží niekto zahladiť nejaké stopy, alebo poukázať na niečo úplne iné, aby sa zrazu zabudlo na relevantné dôkazy, ktoré sú v tejto kauze. Ja sám som nedostal odpovede na niektoré otázky, ktoré som sa pýtal na výbore. Neboli to pre mňa relevantné odpovede, preto aj ja mám v súčasnosti pochybnosť o tom, či skutočne sa táto kauza vyšetrí k takému koncu, aby boli potrestaní skutoční vinníci, ktorí by potrestaní byť mali. Takže ešte raz zdôrazním, že táto schôdza je tu na to, aby sme debatili o tom, že skutočne Vojenské spravodajstvo je obranná inštitúcia, ktorá má slúžiť na ochranu občanov Slovenskej republiky, a údaje, ktoré odtiaľ unikli, neunikli len tak náhodou. Ak sa má niečo vyšetrovať a snaží sa to niekto zamiesť pod koberec alebo ututlať, posledná možnosť, ako to dať verejnosti na známosť, že niečo nekalé sa deje, sú médiá. To znamená, že niekto už musel byť naozaj tak zúfalý, že všetky tieto údaje musel pustiť až do médií, pretože orgány, ktoré sú na to zriadené, zrejme nekonali tak, ako by podľa zákona konať mali. A je to problém, pretože je tu skupina ľudí, ktorí sa môžu postarať o to, že napríklad vyšetrovanie akejkoľvek činnosti môže byť pozastavené. Je to tak. Kolega, darmo krútite hlavou, že nie, pretože mi to rozprával vyšetrovateľ, ktorému prokurátor zastavil vyšetrovať na podnet alebo popud ešte vyššieho prokurátora. Takže mi nerozprávajte alebo nekrúťte hlavou nad tým, že sa toto nemôže diať. Je to zákonný postup, pretože naše zákony takéto niečo umožňujú. Takže preto mám pochybnosti o tom, že táto kauza bude dotiahnutá do konca takého, akého som povedal, že budú potrestaní tí, ktorí sú skutočnými vinníkmi. Preto tu dnes sedíme, preto tu dnes rokujeme, pretože ani výbor nebol schopný a jeho vládni poslanci neboli schopní odobriť to, aby sa vyšetrili postupy, ktoré majú spieť k vyriešeniu akejkoľvek kauzy točiacej sa okolo Vojenského spravodajstva. No a keď sme neuspeli na výbore, tak muselo to prísť až pred Národnú radu. A ja dúfam, že tu ešte zaznie pár dobrých výstupov, aby sme skutočne boli poučení o tom, ako to môže fungovať a kam by to malo spieť. Ďakujem.